Nog ŉ vragmotor loop deur in Wes-KaapDie vragmotor is Saterdag in Lwandle met ‘n petrolbom bestook. Foto: Twitter ŉ Vragmotor is Saterdag in Lwandle in die Strand met ŉ petrolbom bestook. Die vragmotor het op die hoek van die N2 en Onverwachtstraat by ŉ verkeerslig stilgehou toe dit geteiken is, het kapt. FC van Wyk, woordvoerder van die polisie, gesê. “Drie mans het die vragmotor genader en dit met ŉ petrolbom gegooi voor hulle weggehardloop het.” Die bestuurder en twee passasiers was in die vragmotor ten tyde van die voorval. Volgens Van Wyk het ŉ 32-jarige passasier beserings aan sy gesig opgedoen en is hy met ŉ ambulans na ŉ nabygeleë hospitaal vervoer. Die bestuurder en ander passasier is ongedeerd. Die polisie ondersoek ŉ saak van kwaadwillige saakbeskadiging. Saterdag se voorval volg nadat ŉ vragmotor van Gastao’s Quality Foods Woensdagaand met ŉ petrolbom gegooi is. Dié voorval het op die hoek van die N2 en Broadlandsweg in Somerset-Wes plaasgevind. Volgens die maatskappy het een van die bestuurders sy sleutelbeen gebreek toe hy uit die vragmotor gespring het. Van Wyk het ook die voorval bevestig.